Aryan, copilul de doi ani care a dispărut ieri în Botoșani, a fost găsit în viață. La căutările care au durat peste 24 de ore au participat peste 200 de oameni.
"Trei polițiști l-au găsit pe micuțul Aryan în pădure, lângă un copac", a transmis luni, 18 martie, IPJ Botoșani.
Din fericire, micuțul este teafăr și a fost predat părinților.
Ministerul Afacerilor Interne a publicat imagini de la operațiunea de salvare, cu următorul mesaj:
Băiețelul, în vârstă de doi anișori, care a dispărut ieri în Botoșani, a fost găsit și este teafăr!
Au fost peste 24 de ore de căutări continue, în care au fost folosite drone, aparate de termoviziune, câini de urmă și un elicopter. Toate aceste eforturi pentru a-l găsi pe cel mic!
Au fost transmise și mesaje Ro-Alert în zonă, iar din fericire deznodământul a fost unul fericit! Băiatul este în siguranță!
Mulțumim tuturor cadrelor MAI care au participat la această misiune, dar și voluntarilor, care au avut un aport considerabil și au ajutat!
Misiune încheiată cu succes!"